Tomi Kōra

Si Tomi Kōra (Japanese: 高良 とみ, Hepburn: Kōra Tomi, July 1, 1896 – January 17, 1993) sarong Hapon na sikologo, aktibista sa katanoningan, asin pulitiko. Nagpublikar siya sa irarom kan pangaran na Tomiko Kōra (高良 とみ, Kōra Tomiko).

 Amay na buhay asin edukasyon 
Namundag si Kōra sa Tomi Wada kan Hulyo 1, 1896, sa Toyama Prefecture. Nakagradwar siya sa Japan Women's University kan 1917. Kan saro siyang estudyante nag-atendir siya sa lobong ni Tsuriko Haraguchi, na ginibo sa unibersidad. Si Haraguchi sarong sikologo asin an pinakainot na babaeng Hapon na nakakua nin PhD; pigbareta man na si Kōra  na-inspirar ni Haraguchi na ipadagos an saiyang pag-adal nin sikolohiya.

Arog ni Haraguchi, nag-adal siya Columbia University, nakua an saiyang master's degree kan 1920 asin an saiyang PhD kan 1922.  Sa Columbia, nakipagtabangan siya ki Curt Ritcher tanganing isagibo an saiyang mga eksperimento manungod sa epekto kan gutom. Natapos sa irarom kan superbisyon ni Edward L. Thorndike an disertasyon doktoral ni Kōra, na ugwang titulong An Experimental Study of Hunger in its Relation to Activity. Siya an ikaduwang babaeng Hapon na nakakua nin PhD sa sikolohiya, sunod ki Haraguchi. 

 Karera 
Pagbalik sa Japan, si Kōra nagtrabaho bilang sarong katabang sa sarong laboratoryo nin klinikal na sikyatriya asin nagtukdo sa Kyushu Imperial University. Siya na-promote bilang associate professor, alagad nakakuang kaulangan huli ta mayo siyang agom kan panahon na idto. Naghali siya sa institusyon kan 1927 asin nagkua nin pwesto sa Japan Women's University, kun sain siya nagin sarong propesor. 

Sarong miyembro si Kōra kan Japanese Christian Women's Peace Movement, asin nagbiyahe pasiring sa China. Duman, kan Enero 1932, namidbid niya an mga parasurat na Intsik na si Lu Xun asin Xu Guangping sa sarong tindahan nin libro na pagsasadiri kan Hapon na si Kanzō Uchiyama; dai naghaloy, si Lu Xun nagsurat nin sarong rawitdawit para saiya.

Naelihir bilang sarong Councillor si Kōra kan 1947 Japanese House of Councillors election, bilang  miyembro kan Partido Demokratiko . Nagbalyo siya sa partidong Ryokufūkai kan 1949, asin nagserbi sa House of Councillors sa laog nin 12 taon.

Kan Abril 1952, si Kōra nag-atendir sa International Economic Conference sa Moscow. Susog sa kahagadan kan embahada kan Estados Unidos, an Ministeryo kan Japanese Foreign Ministry nagsayuma na magtao nin mga pasaporte sa mga gustong magbiyahe pasiring sa Soviet Uniont; nalampasan ni Kōra an restriksyon na ini sa paagi nin pagbiyahe pasiring sa Moscow sa paagi kan Paris, Copenhagen, asin Helsinki. Nakipag-ulay sinda sa bise-ministro kan Chinese Ministry of Foreign Trade na si Lei Rei-min asin inimbitaran sa Beijing. Kan panahon na idto, dai pigmidbid kan gobyerno kan Hapon an pagkalehitimo kan gobyerno kan PRC . Kan Mayo, nagbisita siya sa Beijing bilang miyembro kan House of Councillors Special Committee para sa Pagpauli kan mga Hapon sa Ibong kan Nasyon. An pagbisita sarong diplomatikong pag-uswag, na nagresulta sa pinakainot na kasunduan sa komersyo sa pribadong sektor kan PRC-Hapon (pinirmahan kan Hunyo 1, 1952) asin an pagbalik kan pag-uli kan mga Hapon na nawalat sa China kasunod kan katapusan kan Gerang Pankinaban II. Pareho an pag-omaw asin pagtumang kan kasunduan sa komersyo gikan sa mga lehislador kan Hapon.

Nag-erok si Kōra nin apat na aldaw bilang bisita sa Womens' International Zionist Organization sa Israel kan Abril 1960.

 Personal na buhay 
Kan 1929, si Kōra nagpakasal sa sarong psychiatrist na si Takehisa Kōra.  Nagkaigwa sinda nin tolong aking babae, kaiba an pararawitdawit na si Rumiko Kōra. Nag-papraktis man na Quaker si Kōra.
Kategorya:1993 nagkagaradan